
	patikrinimo ataskaita

	dėl patikrinimo birštono meno mokykloje pagal mokytojos vilmos krasauskienės prašymą

	


2010 m. spalio 12 d. Nr. 3-15
        Birštono savivaldybės kontrolierė Zita Pranckevičienė, 2010-10-04 d. gavusi Birštono meno mokyklos mokytojos Vilmos Krasauskienės prašymą, vadovaudamasi Lietuvos Respublikos Vietos savivaldos įstatymo 27 straipsniu ir Birštono savivaldybės kontrolės ir audito tarnybos veiklos nuostatų 13 punktu, patikrino Birštono meno mokyklą, dėl prašyme išdėstytų aplinkybių. 

        Vilma Krasauskienė kreipėsi dėl to, kad nuo 2010-09-01 d. Birštono meno mokykloje sudarius tarifikacijos sąrašus, šiuose sąrašuose jos tarifikacijoje neliko dizaino studijos vadovės tarifikavimo, bet tarifikuojama tik mokytoja, nors nuo priėmimo į darbą (2003 m.) dirbo ir dirba studijos vadove-mokytoja ir gavo papildomas valandas už vadovavimą studijai. Apie tarifikacijos sąrašų pakeitimą jinai nebuvo informuota. Be to profsąjungos nariams yra sudaryta atskiras tarifikacijos sąrašas (išskirta iš visų mokyklos darbuotojų)
          Patikrinimo metu nustatyta, kad Birštono meno mokyklos nuostatuose (Patvirtinta Birštono savivaldybės tarybos 2006-12-04 d. Sprendimu Nr. TS-185) 10 punkte yra nustatyta, kad mokykloje veikia muzikinis skyrius, dailės skyrius ir vaikų kūrybos studija „Dizainas“. Vadovaujantis šiais nuostatais ir turi veikti trys išvardinti padaliniai. Nuostatų 25 punkte nustatyta, kad studijos mokymas vyksta pagal studijos vadovės parengtą programą ir kasmetinius mokslo metų veiklos planus, 28 punkte nustatyta, kad mokiniai gauna studijos pažymėjimą su Mokyklos direktorės ir studijos vadovės parašais, 26 nuostatų punkte nustatyta,kad studija savo veikloje be kitų teisės aktų vadovaujasi Mokyklos nuostatais.
          Birštono meno mokyklos visų mokytojų pareiginiai nuostatai naujai patvirtinti Birštono meno direktorės 2010-01-28 d. įsakymu Nr.VI-17, su nuostatais mokytojai supažindinti pasirašytinai. Be to Birštono meno mokyklos mokytojams, kurie yra muzikinio ir dailės skyrių vedėjai  bei „Dizaino“ studijos vadovei yra patvirtinti skyrių vedėjų ir Dizaino studijos vadovės Vilmos Krasauskienės nuostatai mokyklos direktorės 2010-01-15 d. įsakymu Nr.VI-10 ir supažindinta pasirašytinai. 
         Patikrinimo metu nustatyta, kad nesilaikant Birštono meno mokyklos nuostatų reikalavimų, Birštono meno mokyklos Mokytojų tarybos posėdžio įvykusio 2010-08-31 d. Protokolas Nr.03 darbotvarkėje buvo įrašyta klausimas Dėl metodinės veiklos organizavimo bei  svarstant šį klausimą buvo nuspręsta palikti dvi metodines grupes t.y. Dailės ir Muzikos.  Šio posėdžio metu mokytojai rinko skyrių vedėjus, nors darbotvarkėje šis klausimas nebuvo įrašytas, siūlyta skyrių vedėjai-Muzikinio-Dalia Jegelevičienė ir Dailės-Remigijus Janušaitis ir nutarta pritarti šioms skyrių vedėjų kandidatūroms apie Dizaino studiją posėdžio metu nieko nekalbėta. Padalinių vedėjus  pagal teisės aktų nuostatas skiria mokyklos direktorius vadovaudamasis Birštono meno mokyklos nuostatais ir kitais teisės aktais.
	
	


         Birštono meno mokyklos direktorė 2010-09-22 d. įsakymu Nr. PI-77, vadovaudamasi Mokytojų tarybos posėdžio 2010-08-31 d. protokoliniu nutarimu Nr. 3 skiria 2010/2011 m.m. Dailės skyriaus vedėją-Remigijų Janušaitį, dailės mokytoją, Muzikos skyriaus vedėją-Dalią Jegeliavičienę, muzikos mokytoją ir nurodo jiems tarifikuoti po 2 val už skyrių veiklos ir ugdymo planavimą ir organizavimą. Šiame įsakyme taip pat nekalbama apie Dizaino studijos vadovę bei jos tarifikavimą už studijos veiklos ir ugdymo planavimą ir organizavimą, nors Dizaino studija turi parengusi studijos ugdymo programą patvirtintą mokyklos direktorės taip pat metinius planus ir metodinių darbų sąrašus. Tačiau šio įsakymo 3-čiu  punktu pripažįstama netekusiu galios Birštono meno mokyklos direktorės 2010-01-15 d. įsakymo Nr. VI-10 „Dėl skyriaus vedėjų pareiginių nuostatų“ 1.3 ir 1.4 punktus t.y. 1.3 punktas-pripažinta netenkus galios Birštono meno mokyklos muzikos skyriaus vedėjos Renatos Bivainienės (pagal Birštono meno mokyklos nuostatų 10 punktą mokykloje veikia vienas muzikos skyrius bet neatitinkant šioms nuostatoms buvo paskirti du muzikos skyriaus vedėjai) 1.4 punktu (neatitinkant Birštono meno mokyklos nuostatų 10 punkto ir kitų punktų nuostatų) pripažinta netekus galios Birštono meno mokyklos dizaino studijos vadovės Vilmos Krasauskienės pareiginiai nuostatai. Su šiuo įsakymu supažindinami dailės ir muzikos skyrių vedėjai ir dizaino studijos vadovė Vilma Krasauskienė, kuri pareiškusi nesutinkanti su šio įsakymo nuostatomis.
           Birštono meno mokykla savo veikloje vadovaujasi Lietuvos Respublikos švietimo įstatymu, kitais teisės aktais ir Birštono savivaldybės tarybos sprendimu patvirtintais Birštono meno mokyklos nuostatais, kurie reglamentuoja Mokykloje nuostatais patvirtintų trijų padalinių veiklą t. y. muzikinio skyriaus, dailės skyriaus, ir studijos „Dizainas“ veiklą. 
           Patikrinimo metu nustatyta, kad Birštono meno mokyklos 2010-08-31 d. Mokytojų tarybos posėdžio metu priimti nutarimai (protokolas Nr. 03) ir Mokyklos direktorės 2010-09-22 d. įsakymas Nr. PI-77 neeatitinka Lietuvos Respublikos Darbo kodekso ir Birštono meno mokyklos nuostatų reikalavimų ir nesuteikia pagrindo panaikinti Vilmos Krasauskienės vadovavimą Dizaino studijai ir tarifikuoti jai valandas už studijos veiklos ir ugdymo planavimą ir organizavimą.
           Patikrinimo metu nustatyta, kad Birštono meno mokykloje, neatitinkant Lietuvos Respublikos darbo kodekso, Lietuvos respublikos profesinių sąjungų įstatymo ir kitų teisės aktų reikalavimų, mokytojams tarifikacijos sąrašai 2010-09-01d. yra sudaryti atskiri profsąjungos nariams ir ne profsąjungos nariams. Profsąjungos narių mokytojų tarifikacijos sąrašai pateikti suderinimui su prosąjunga, o kitų darbuotojų nepateikta suderinimui su profsąjunga. Sutinkamai su teisės aktų reikalavimais mokytojams  turi būti sudaroma visiems vienas tarifikacijos sąrašas, neatsižvelgiant į priklausomumą profsąjungai ir pateikiama derinimui su profsąjunga.
            Apibendrinus patikrinimo rezultatus siūlau Birštono meno mokyklos direktorei ištaisyti patikrinimo metu nustatytus neatitikimus ir apie tai informuoti Birštono savivaldybės kontrolierę iki 2010-10-15 dienos.
Savivaldybės kontrolierė                                                      Zita Pranckevičienė

